google/wiki40b huggingface dataset:
Σχολή Νομικών Οικονομικών & Πολιτικών Επιστημών Α.Π.Θ.

Ιστορία

Η σχολή ιδρύθηκε το 1925 ως Σχολή Νομικών και Οικονομικών Επιστημών και αποτελούνταν από Τμήμα Νομικής και το Τμήμα Πολιτικών και Οικονομικών Επιστημών. Το τμήμα Πολιτικών Επιστημών ιδρύθηκε το 1999.

Προσωπικό

Το Διδακτικό και Ερευνητικό Προσωπικό (Δ.Ε.Π.) των 3 τμημάτων της σχολής είναι περίπου 150 άτομα (Καθηγητές, Αναπληρωτές Καθηγητές, Επίκουροι Καθηγητές, Λέκτορες).

Εγκαταστάσεις

Οι εγκαταστάσεις τις Σχολής βρίσκονται στο κεντρικό τμήμα του campus, του Α.Π.Θ.

Βιβλιοθήκες

Κάθε Τμήμα της Σχολής έχει την δικιά του βιβλιοθήκη, που είναι διασυνδεδεμένη με το Σύστημα Βιβλιοθηκών του Α.Π.Θ. Στις διάφορες βιβλιοθήκες, υπάρχουν περίπου χιλιάδες τίτλοι βιβλίων, αλλά και εκατοντάδες επιστημονικά περιοδικά και άρθρα. Επίσης, οι φοιτητές έχουν πρόσβαση και σε όλες τις διπλωματικές εργασίας, αλλά και στις διδακτορικές διατριβές που έχουν εκπονηθεί από φοιτητές του εκάστοτε τμήματος.
Η βιβλιοθήκη του Τμήματος Οικονομικών Επιστημών λειτουργεί από την το 1940 και στεγάζεται στον πρώτο όροφο του κτιρίου της  Νομικής Σχολής στο Αριστοτέλειο Πανεπιστήμιο Θεσσαλονίκης (Α.Π.Θ.). Έχει θέσει ως κύριο στόχο της, να προωθεί το εκπαιδευτικό έργο του Πανεπιστημίου και να εξυπηρετεί τις εκπαιδευτικές, πληροφοριακές και ερευνητικές ανάγκες της πανεπιστημιακής κοινότητας του Τμήματος Οικονομικών Επιστημών μέσα από συλλογές, υπηρεσίες και πηγές πληροφόρησης που παρέχει. Η συλλογή της καλύπτει όλα τα θέματα που απασχολεί το Τμήμα, στα πλαίσια των προγραμμάτων σπουδών και περιλαμβάνει περίπου 24.000 τόμους βιβλίων, 170 τίτλους περιοδικών, και μια πολύτιμη συλλογή σπάνιων βιβλίων. Παράλληλα, εμπλουτίζεται κάθε χρόνο με την αγορά νέων βιβλίων βάσει των αναγκών των χρηστών της, τα θεματικά πεδία που διδάσκονται και τις προτάσεις που κάνουν. 
Για την οργάνωση του υλικού της χρησιμοποιεί διεθνή βιβλιοθηκονομικά πρότυπα, για την ταξινόμηση του χρησιμοποιεί το Ταξινομικό Σύστημα της Βιβλιοθήκης του Κογκρέσου (LC) και για την καταλογογράφηση του τους Αγγλοαμερικάνικους Κανόνες Καταλογογράφησης (AACR2). Κάθε ενδιαφερόμενος μπορεί να αναζητήσει βιβλία και περιοδικά, να χρησιμοποιήσει το αναγνωστήριο, το φωτοαντιγραφικό μηχάνημα, το ασύρματο δίκτυο και τις σημειώσεις που έχουν αφήσει διδάσκοντες. Η  χρήση, όμως, της νησίδας ηλεκτρονικών υπολογιστών και ο δανεισμός  βιβλίων γίνονται αποκλειστικά στους φοιτητές του Αριστοτελείου Πανεπιστημίου] εφόσον κατέχουν την κάρτα μέλους

Σπουδές

Τα 3 τμήματα προσφέρουν προπτυχιακούς και μεταπτυχιακούς κύκλους σπουδών.
983 Γκουνίλα

Φυσικά χαρακτηριστικά

Η μέση διάμετρος της Γκουνίλα εκτιμάται σε 73,88 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,048. Είναι άγνωστο αν και με ποια περίοδο περιστρέφεται η Γκουνίλα γύρω από τον εαυτό της.
Άγιος Νικόλαος Λαγκαδίων Αρκαδίας

Τοποθεσία

Βρίσκεται σε υψόμετρο περίπου 730 μέτρων πάνω από την επιφάνεια της θάλασσας και απέχει -μέσω του οδικού δικτύου- λιγότερο από 3 χιλιόμετρα από τα Λαγκάδια, καθώς και περί τα 58 χιλιόμετρα από την πόλη της Τρίπολης. 
Την περιοχή ρέει το ρέμα Λέου, όπου στον οικισμό συμβάλει και με έναν μικρό παραπόταμο που ρέει από βορειοανατολικά καθώς και με άλλον έναν που ρέει από νότια.

Λοιπά στοιχεία

Ο Άγιος Νικόλαος αναγνωρίστηκε επισήμως ως αυτοτελής οικισμός στις 5/4/1981, εντούτοις όμως αποτελεί και συνοικισμό των Λαγκαδίων όπως υφίστανται ως χωριό με ευρύτερη έννοια από αυτήν του οικισμού της τοπικής αυτοδιοίκησης. Κατά την Απογραφή του 2001, ο Άγιος Νικόλαος είχε 82 κατοίκους.
Στην περιοχή υπάρχουν νερόμυλοι, καθώς και οι εκκλησίες του Αγίου Νικολάου -όπου πήρε την ονομασία του ο οικισμός- και του Αγίου Αντωνίου.
Αμπντελματζίντ Τεμπούν

Πρώτα χρόνια και εκπαίδευση

Γεννήθηκε στις 17 Νοεμβρίου του 1945 στην Μεσεριά της Αλγερίας. Αποφοίτησε από την Εθνική Σχολή Διοίκησης το 1965.

Πολιτική καριέρα

Ο Τεμπούν ήταν υπουργός-αντιπρόσωπος για την Τοπική Αυτοδιοίκηση από το 1991 έως το 1992. Αργότερα, επί προεδρίας Αμπντελαζίζ Μπουτεφλίκα, υπηρέτησε στην κυβέρνηση ως υπουργός Πολιτισμού και Επικοινωνίας, από το 1999 έως το 2000 και μετά ως υπουργός-αντιπρόσωπος για την Τοπική Αυτοδιοίκηση από το 2000 έως το 2001. Διετέλεσε Υπουργός Στέγασης και Αστικής Ανάπτυξης από το 2001 έως το 2002. Δέκα χρόνια αργότερα, το 2012, επέστρεψε στη θέση του υπουργού Οικιστικής Ανάπτυξης στην κυβέρνηση του πρωθυπουργού Αμπντελμαλέκ Σελάλ.
Μετά τις [Βουλευτικές εκλογές στην Αλγερία (2017)|βουλευτικές εκλογές που διεξήχθησαν τον Μάιο του 2017]] ο Τεμπούν διορίστηκε πρωθυπουργός από τον πρόεδρο Μπουτεφλίκα, προκειμένου να διαδεχθεί τον Σελάλ, στις 24 Μαΐου 2017. Ο διορισμόου Τεμπούν θεωρήθηκε έκπληξη. Η νέα κυβέρνηση με επικεφαλής τον Τεμπούν διορίστηκε στις 25 Μαΐου.
Ο Τεμπούν υπηρέτησε ως πρωθυπουργός για λιγότερο από τρεις μήνες. Ο Μπουτεφλίκα τον απέλυσε και στη θέση του διόρισε τον Αχμέτ Ουγιαχία να τον διαδεχθεί στις 15 Αυγούστου 2017. O Ουγιαχία ανέλαβε τα καθήκοντά του την επόμενη μέρα.
Ελισάβετ Μουτζάν-Μαρτινέγκου

Βίος

Οι γονείς της,Φραγκίσκος Μουτζάν και Αγγελική Σιγούρου, προέρχονταν από δύο από τις παλιότερες αριστοκρατικές οικογένειες της Ζακύνθου. Η Μουτζάν από μικρή είχε ιδιαίτερο ενδιαφέρον για την μάθηση και τα γράμματα και παρόλο που η εκπαίδευσή της ήταν περιορισμένη (είχε κατ’ οίκον δασκάλους τρεις κληρικούς), η ίδια με προσωπική μελέτη απέκτησε γνώσεις της αρχαίας ελληνικής, της ιταλικής και της γαλλικής γλώσσας. Παράλληλα επιδιδόταν στο γράψιμο ποιημάτων, θεατρικών έργων στα ελληνικά και τα ιταλικά και μεταφράσεων από την αρχαία ελληνική γραμματεία και επιθυμία της ήταν να μην παντρευτεί, αλλά να αφοσιωθεί στην μελέτη και την συγγραφή. Εξαιτίας των  αντιρρήσεων της οικογένειάς της  αντιπρότεινε να κλειστεί σε μοναστήρι ή να αποσυρθεί σε μία κατοικία της οικογένειας στην ύπαιθρο, όμως και αυτές οι επιθυμίες της δεν γίνονταν δεκτές από τους δικούς της. Μπροστά στην προοπτική να παραμείνει ανύπαντρη και να κατοικεί με τους γονείς της χωρίς να έχει το δικαίωμα να βγαίνει από το σπίτι, αποφάσισε να φύγει κρυφά από το νησί, αλλά μετά από μια αποτυχημένη απόπειρα επέστρεψε χωρίς να την αντιληφθεί κάποιο μέλος της οικογένειάς της  και τελικά αναγκάστηκε να υποχωρήσει και δεχτεί την επιθυμία των δικών της να παντρευτεί. Η ανεύρεση γαμπρού στην Ζάκυνθο ήταν ιδιαίτερα δύσκολη και γι’ αυτόν τον λόγο ο θείος της πρότεινε να ταξιδέψουν στην Ιταλία όπου θα ήταν πιο εύκολο να βρεθεί σύζυγος για την Ελισάβετ και την αδερφή της, που ήταν και αυτή σε ηλικία γάμου, όμως το ταξίδι δεν έγινε εξαιτίας μιας ασθένειας του πατέρα της. Εν τω μεταξύ βρέθηκε υποψήφιος σύζυγος, ο Νικόλαος Μαρτινέγκος, ο οποίος όμως καθυστερούσε την επισημοποίηση της γαμήλιας συμφωνίας με συνεχείς διαπραγματεύσεις για το ύψος της προίκας, αλλά τελικά ο γάμος τελέστηκε μετά από 16 μήνες, το καλοκαίρι του 1831. Η Ελισάβετ Μουτζάν-Μαρτινέγκου πέθανε στις 9 Νοεμβρίου του 1832, δύο εβδομάδες μετά την γέννηση του γιου της λόγω επιπλοκών στον τοκετό.

Έργο

Η Ελισάβετ Μουτζάν, εκτός από την αυτοβιογραφία που είναι το πιο γνωστό και αξιόλογο κείμενό της,  έγραψε πάνω από 15 θεατρικά έργα, στην ελληνική και την ιταλική, μετέφρασε αρχαία κείμενα και συνέθεσε κάποια ποιήματα. Η Αυτοβιογραφία της εκδόθηκε από τον γιο της Ελισάβετιο το 1881, με κάποιες περικοπές, σε έναν τόμο μαζί με δικά του ποιήματα. Η αξία του έργου έγκειται κυρίως στην απλή γλώσσα που χρησιμοποιείται. Από τα άλλα έργα της έχουν σωθεί ελάχιστα, μία κωμωδία με τίτλο Φιλάργυρος, κάποια ιταλικά κείμενα, 20 επιστολές, ο πρόλογος μιας πραγματείας «Περί Οικονομίας», τα ποιήματα Ωδή εις το πάθος του Ιησού Χριστού και Εις την Θεοτόκον και αποσπάσματα μεταφράσεων από τον Προμηθέα Δεσμώτη, την Οδύσσεια και τις Ικέτιδες.
Μονή Λατόμου

Αρχιτεκτονική

Στην αρχική του μορφή ο ναός αποτελούσε ένα τετράγωνο κτίριο με κόγχη στα ανατολικά και μέσα στο τετράγωνο σχηματιζόταν ισοσκελής σταυρός από τέσσερα μικρά διαμερίσματα στις γωνίες. Το κτήριο διέθετε επίσης τρούλο, ο οποίος μετέπειτα αντικαταστάθηκε από κεραμωτή στέγη. Η δυτική πλευρά του κτηρίου απ' όπου γινόταν η είσοδος έχει καταστραφεί και έτσι η σημερινή είσοδος βρίσκεται στη νότια πλευρά.

Ιστορικό

Ο ναός κτίστηκε πάνω στη θέση ενός ρωμαϊκού κτηρίου στα τέλη του 5ου με αρχές του 6ου αιώνα. Την ίδια περίοδο φιλοτεχνήθηκε στην αψίδα ψηφιδωτό με χορηγία μιας ανώνυμης γυναίκας που σύμφωνα με την παράδοση ήταν η Θεοδώρα, κόρη του αυτοκράτορα Μαξιμιανού, η οποία είχε ασπασθεί το χριστιανισμό. Το 1430, με την κατάληψη της πόλης από τους Οθωμανούς, ο ναός μεταβλήθηκε σε τζαμί με το όνομα Σουλιτζέ ή Κεραμεντίν τζαμί, ενώ άλλη άποψη θέλει τη μεταβολή αυτή να συνέβη στα πλαίσια του 16ου αιώνα. Το 1921 ο ναός επέστρεψε στη χριστιανική λατρεία.

Διακόσμηση

Το ψηφιδωτό της κόγχης απεικονίζει το όραμα του Ιεζεκιήλ, με το Χριστό Εμμανουήλ (σε εφηβική ηλικία) στο κέντρο να κάθεται πάνω στο τόξο της ίριδας. Γύρω του εικονίζονται τα σύμβολα των τεσσάρων Ευαγγελιστών και στην αριστερή γωνία ο προφήτης Ιεζεκιήλ στις όχθες του ποταμού Χοβάρ και στη δεξιά ο προφήτης Αββακούμ ή ο Ησαΐας. Παράλληλα δηλώνεται το φυσικό στοιχείο της σκηνής που τοποθετείται στο παράδεισο. Η τοποθέτηση μιας παράστασης με τέτοιο θέμα στην αψίδα είναι μοναδική στον κόσμο. Στη νότια καμάρα σώζεται πλούσιος τοιχογραφικός διάκοσμος με θέματα την Γέννηση και τη Βάπτιση του Ιησού καθώς και ίχνη της Υπαπαντής και τη Μεταμόρφωσης, όλα έργα του 12ου αιώνα.
Οι περισσότερες από τις τοιχογραφίες σχεδιάστηκαν κατά τη μεσοβυζαντινή περίοδο. Οι τοιχογραφίες: Παναγία του Πάθους, Η Είσοδος στην Ιερουσαλήμ, και ο Χριστός στο Όρος των Ελαίων, είναι κατά πάσα πιθανότητα αργότερα έργα, της Παλαιολόγιας περιόδου, περίπου στο 1300. Πολλές από τις τοιχογραφίες είναι κατεστραμμένες σήμερα εξαιτίας της παρόδου του χρόνου, σεισμών, διαρροών ύδατος, και του σοβά με τον οποίον καλύφθησαν κατά την Τουρκοκρατία.

Μετά τη Βυζαντινή Περίοδο

Ο Ναός του Οσίου Δαυίδ έχει μια απλή εξωτερική όψη, και βρισκόταν μακριά από το κέντρο της Θεσσαλονίκης, κοντά στα βουνά. Αυτό συνεισέφερε στη θεωρία πως η Μονή Λατόμου δεν μετατράπηκε σε τζαμί αμέσως μετά την κατάληψη της περιοχής από τους Οθωμανούς, καθώς αυτοί μετέτρεψαν πρώτα τις καλύτερες εκκλησίες στις πιο κεντρικές περιοχές. Όταν ο ναός μετετράπη σε τζαμί, οι τοίχοι καλύφθησαν με σοβά. Επιπροσθέτως κατά την Τουρκοκρατία προστέθηκε μιναρές στη νοτιοδυτική γωνία. Σήμερα παραμένει μόνον η βάση, μαζί με τό σπειρωτό κλιμακοστάσιο.
Ο ναός λειτουργεί και στις μέρες μας, υπαγόμενος στην Ιερά Μητρόπολη Θεσσαλονίκης.
Πανελλήνιος Τορόντο

Ο Πανελλήνιος Τορόντο (Toronto Panhellenic) υπήρξε ένας επαγγελματικός ελληνοκαναδικός ποδοσφαιρικός σύλλογος με έδρα την πόλη του Τορόντο της πολιτείας Οντάριο του Καναδά. Ιδρύθηκε τo 1976 και πήρε τη θέση της ελληνικής ομάδας "Όμηρος" στο καναδικό επαγγελματικό πρωτάθλημα (National Soccer League), το παλιότερο εθνικό πρωτάθλημα, που διεξαγόταν από το 1927 ως το 1997. Αναδείχθηκε δυο φορές πρωταθλητής Καναδά (1977, 1980).

Ιστορικό

Τις δεκαετίες του '60 και '70 στο Τορόντο λειτουργούσε η επαγγελματική ποδοσφαιρική ομάδα "Τορόντο Ελλάς" (Toronto Hellas), η οποία έλαβε μέρος στο καναδικό επαγγελματικό πρωτάθλημα ως το 1972. Στη συνέχεια, τη θέση της πήρε ο Όμηρος για τρεις σεζόν (1973 ως 1975).
Από το 1976 ένας νέος ελληνικός ποδοσφαιρικός σύλλογος με έδρα το Τορόντο, ο "Πανελλήνιος" (Toronto Panhellenic), πήρε τη θέση της ομάδας "Όμηρος". Ο Πανελλήνιος μετείχε στο καναδικό επαγγελματικό πρωτάθλημα (National Soccer League) για επτά σεζόν τουλάχιστον, από το 1976 ως το 1982, ίσως και μετέπειτα. Δεν περιορίστηκε σε απλή συμμετοχή αλλά κατέκτησε δυο φορές τον τίτλο της λίγκας: 1977, 1980, ενώ άλλη μια σεζόν τερμάτισε στη 2η θέση της κανονικής περιόδου (1981).
Μέλι Ελάτης Βανίλια Μαινάλου

Το Μέλι Ελάτης Μαινάλου Βανίλια είναι το μοναδικό ελληνικό μέλι με Προστατευόμενη Ονομασία Προέλευσης (ΠΟΠ). Παράγεται από τα μαύρα έλατα του όρους Μαινάλου στην Αρκαδία και είναι ένα ονομαστό προϊόν για τη γεύση του και τη μικρή συγκέντρωσή του σε σάκχαρα. Είναι ανοιχτόχρωμο και θυμίζει κάτι ανάμεσα σε καραμέλα (πέρλα) και βανίλια. 
Το μέλι αυτό δε συλλέγεται από τα άνθη αλλά από ένα μελίτωμα (ρητίνη) που παράγουν κάποιοι μικροοργανισμοί στον κορμό του μαύρου ελάτου. 
Άλλο ένα  μοναδικό χαρακτηριστικό του είναι ότι λόγω της χαμηλής περιεκτικότητας του σε γλυκόζη (κάτω από 30%) ποτέ δεν κρυσταλλώνει, ακόμη και μετά από χρόνια. 
Η εξαγωγή του μελιού είναι εξαιρετικά δύσκολη και δαπανηρή γιατί απαιτείται η καταστροφή των κηρυθρών. Για το λόγο αυτό η παραγωγή του είναι πολύ μικρή και περιοδική ανά τα  έτη. Πληθώρα μελισσοκόμων από τις γύρω περιοχές τοποθετούν κυψέλες  στο Μαίναλο αλλά η παραγωγή εξακολουθεί να είναι μικρή.Είναι ένας από τους θησαυρούς της  ελληνικής φύσης
BBC Southern Counties Radio

Ιστορικό

Ο σταθμός δημιουργήθηκε από τη συγχώνευση των ραδιοφωνικών σταθμών BBC Radio Sussex και BBC Radio Surrey στις 1 Αυγούστου του 1994.
Το BBC Radio Sussex ξεκίνησε να εκπέμπει στις 14 Φεβρουαρίου του 1968 ως BBC Radio Brighton. Ο Des Lynam ήταν από τους πρώτους εκφωνητές του σταθμού. Από τον Οκτώβριο του 1983, ο σταθμός έκπεμπε σε όλη την κομητεία Σάσσεξ.
Το BBC Radio Surrey αρχικά σχεδιαζόταν να εκπέμπει ως αυτόνομος ραδιοφωνικός σταθμός. Τελικά έκπεμψε στις 14 Νοεμβρίου του 1991 ως ραδιοφωνικός σταθμός του BBC Radio Sussex.
Οι δύο σταθμοί συγχωνεύτηκαν τον Ιανουάριο του 1994 και μετακινήθηκαν σε στούντιο στο Γκίλντφορντ.
Ο νέος σταθμός ονομάστηκε BBC Radio Sussex και Surrey, ο σταθμός επαναλειτούργησε με το όνομα BBC Southern Counties Radio στις 1 Αυγούστου του 1994. Μερικοί από τους εκφωνητές του σταθμού ήταν οι Gordon Astley, Tommy Boyd, Peter Heaton-Jones, Al Clarke, Alison Taylor και Eric Dixon. Ωστόσο, πολυάριθμες αλλαγές έγιναν στους εκφωνητές και στο πρόγραμμα του σταθμού τα επόμενα τρία χρόνια.
Ο σταθμός επαναλειτούργησε τον Απρίλιο του 2006. Η έδρα του σταθμού μετακινήθηκε από το Γκίλντφορντ στο Μπράιτον και ο σταθμός έκπεμπε με το όνομα Ο Νέος Ήχος του Sussex και Surrey (The New Sound of Sussex and Surrey). Οι εκφωνητές Bill Buckley, John Radford, Ed Douglas και Dominic Busby έφυγαν από τον σταθμό λίγο πριν την επαναλειτουργία του το 2006. Τρεις νέοι εκφωνητές προσλήφθηκαν και ξεκίνησαν να κάνουν εκπομπές στις 3 Απριλίου του 2006, την ημέρα της επαναλειτουργίας. Συγκεκριμένα ήταν οι Gordon Astley, Fred Marden και Richard Lindfield. Στις αρχές του Φεβρουαρίου του 2009 και οι τρεις αποχώρησαν από τον σταθμό και το όνομα "Ο Νέος Ήχος του Sussex και Surrey" σταμάτησε πλέον να χρησιμοποιείται από τους εκφωνητές.

Επαναλειτουργία των BBC Sussex και BBC Surrey

Ο σταθμός χωρίστηκε στους σταθμούς BBC Sussex και BBC Surrey στις 30 Μαρτίου του 2009. Αν και οι δύο σταθμοί εκπέμπουν σε διαφορετικές συχνότητες, η διοίκηση έχει παραμείνει έτσι όπως ήταν και πριν.
Φραγκίσκος του Φρονσάκ

Βιογραφία

Ήταν δευτερότοκος γιος του Λεονόρ δούκα του Λονγκεβίλ και της Μαρίας των Βουρβόνων, κόρης του Φραγκίσκου κόμη του Σαιν-Πολ.
Ο μεγαλύτερος αδελφός του Ερρίκος Α΄ διαδέχθηκε τον πατέρα τους. Ο ίδιος έγινε κυβερνήτης της Ορλεάνης, του Μπλουά και της Τουρ και στρατηγός κατά τη διάρκεια των Θρησκευτικών Πολέμων της Γαλλίας. Το 1601 κληρονόμησε από τη μητέρα του την κομητεία του Σαιν-Πολ. Η σύζυγός του ήταν μαρκησία του Φρονσάκ και ο γιος τους Λέονορ έγινε δούκας του Φρονσάκ. Αυτός απεβίωσε 17 ετών το 1622 και έτσι ο πατέρας του Φραγκίσκος έγινε δούκας του Φρονσάκ.
Ο ίδιος απεβίωσε το 1631 στο Σατωνέφ και τάφηκε εκεί.
Εθνική Σομαλίας (καλαθοσφαίριση γυναικών)

Συμμετοχή σε διεθνείς διοργανώσεις

Η Σομαλία δεν έχει μέχρι σήμερα λάβει ποτέ μέρος σε κάποια Ολυμπιακή Διοργάνωση, ούτε σε Παγκόσμιο Πρωτάθλημα Γυναικών.
Μετρά δύο συμμετοχές στο Αφρικανικό Πρωτάθλημα (Afrobasket) που διοργανώνει η FIBA Africa, αρχικά το 1968 και κατόπιν το 1979. Στη δεύτερη περίσταση, οπότε ήταν και η διοργανώτρια χώρα, η Σομαλία κατέκτησε το ασημένιο μετάλλιο. Τις τελευταίες δεκαετίες η χώρα απέχει από το θεσμό.
Η Σομαλία διαθέτει επίσης το δικαίωμα συμμετοχής στους Παναφρικανικούς Αγώνες και στους Παναραβικούς Αγώνες υπό τη σκέπη της Διεθνούς Ολυμπιακής Επιτροπής.
Μπούνκερς στην Αλβανία

Τα πολυβολεία σκυροδέματος της Αλβανίας είναι ένα πανταχού παρόν θέαμα στη χώρα, με μέσο όρο 5,7 πολυβολεία για κάθε τετραγωνικό χιλιόμετρο. Τα πολυβολεία (αλβανικά: bunkerët) χτίστηκαν κατά τη διάρκεια της κομμουνιστικής κυβέρνησης του Ενβέρ Χότζα από τη δεκαετία του 1960 έως τη δεκαετία του 1980·  μέχρι το 1983 κατασκευάστηκαν συνολικά 173.371 πολυβολεία σκυροδέματος σε όλη τη χώρα.
Το πρόγραμμα «πολυβολειοποίησης» (bunkerizimi) του Χότζα είχε ως αποτέλεσμα την κατασκευή πολυβολείων σε κάθε γωνιά της τότε Λαϊκής Σοσιαλιστικής Δημοκρατίας της Αλβανίας, των οποίων η παρουσία κυμαίνεται από ορεινά περάσματα μέχρι δρόμους πόλεων. Ποτέ δεν χρησιμοποιήθηκαν για τον επιδιωκόμενο σκοπό τους κατά τα χρόνια που κυβερνούσε ο Χότζα.  Το κόστος κατασκευής τους επέφερε εξάντληση των πόρων της Αλβανίας, απομακρύνοντάς τους από πιο επείγουσες ανάγκες, όπως την αντιμετώπιση της στεγαστικής έλλειψης της χώρας και των κακοφτιαγμένων δρόμων.
Τα πολυβολεία εγκαταλείφθηκαν μετά την κατάρρευση του κομμουνισμού το 1990. Τα περισσότερα είναι πλέον ερειπωμένα, αν και μερικά έχουν επαναχρησιμοποιηθεί για διάφορους σκοπούς, όπως ως κατοικίες, καφετέριες, αποθήκες και καταφύγια για ζώα ή για άστεγους. Λίγα μόνο και για λίγο χρησιμοποιήθηκαν στον εμφύλιο πόλεμο της δεκαετίας του 1990.
Μαρκ Μεντόζα

Βιογραφία

Ο Μεντόζα γεννήθηκε στο δυτικό Χέμπστεντ της πολιτείας της Νέας Υόρκης, τον Ιούλιο του 1955. Φοίτησε στο George Washington Middle School και το West Hempstead High School, αποφοιτώντας το 1974. Τον Απρίλιο του 1973, εργάστηκε στο τμήμα βιντεοσκόπησης του καταστήματος "S. Klein".
Το 1976, έγινε μέλος του πανκ συγκροτήματος The Dictators, αντικαθιστώντας τον Άντι Σέρνοφ, ο οποίος επέστρεψε μερικούς μήνες αργότερα ως κιμπορντίστας. Το συγκρότημα υπέγραψε στην "Asylum Records" και κυκλοφόρησε τον δεύτερο του δίσκο με τίτλο "Manifest Destiny", το 1977. Για την προώθηση του δίσκου περιόδευσαν μαζί με τους Uriah Heep και Foreigner, πριν ο Μεντόζα αποχωρήσει για να ενταχθεί στους Twisted Sister.
Τον Ιούνιο του 1982, το συγκρότημα κυκλοφόρησε το πρώτο του EP σινγκλ "Ruff Cuts", μέσω της "Secret Records" και λίγο αργότερα ακολούθησε ο πρώτος τους δίσκος, "Under the Blade". Το 1984, το "Stay Hungry" σκαρφάλωσε στο αμερικάνικο Top-20 και με την βοήθεια των σινγκλ "We're Not Gonna Take It" και "I Wanna Rock", βραβεύθηκε ως τριπλά πλατινένιο. Την επόμενη χρονιά, κυκλοφόρησαν το "Come Out and Play" και το 1987 το "Love is for Suckers", πριν διαλυθούν.
Ο Μεντόζα έγινε μέλος των Blackfoot το 1988, αντικαθιστώντας τον Τζέρι Σι, πριν αποχωρήσει ο ίδιος στα τέλη της χρονιάς. Στην συνέχεια, δούλεψε ως μουσικός παραγωγός και μάνατζερ.
Οι Twisted Sister επανενώθηκαν το 2001, για μία συναυλία με φιλανθρωπικό σκοπό, προς βοήθεια των οικογενειών των θυμάτων από τις επιθέσεις της 11ης Σεπτεμβρίου 2001. Από το 2003 και έπειτα, δραστηριοποιήθηκαν και πάλι, περιοδεύοντας ανά τακτά χρονικά διαστήματα και ηχογραφώντας μία νέα εκδοχή του "Stay Hungry" με τίτλο "Still Hungry" το 2004, όπως και το "A Twisted Christmas" δύο χρόνια αργότερα.
Μάχη του Σαρίκαμις

Υπόβαθρο

Η πόλη του Σαρίκαμις βρίσκεται στην τότε Ρωσο-τουρκική μεθόριο, 30 μίλια από το τουρκικό οχυρό του Ερζερούμ και 15 μίλια από το ρωσικό οχυρό του Καρς το οποίο η Ρώσοι είχαν αποκτήσει με τη Συνθήκη του Βερολίνου το 1878. Οι πόλεις Σαρίκαμις και Καρς βρίσκονταν πάνω στον μοναδικό βατό δρόμο που διέσχιζε τον Καύκασο και οδηγούσε στην Τιφλίδα και τον έλεγχο των πετρελαίων του Καυκάσου.  Οι Τούρκοι εποφθαλμιούσαν τις πετρελαιοπηγες στο Μπακού, και επιπρόσθετα θεωρούσαν ότι τα "φυσικά σύνορα" της αυτοκρατορίας εκτείνονταν ως το Αφγανιστάν.
Για τη Ρωσία, το μέτωπου του Καυκάσου ήταν δευτερεύουσας σημασίας σε σύγκριση με το Ανατολικό Μέτωπο. Αντίθετα, η Γερμανία επιθυμούσε να αποδυναμώσει τις εκεί Ρωσικές δυνάμεις μέσω της παρενόχλησης των Τούρκων και, αν ήταν δυνατό να αποκόψει τις ενεργειακές πηγές του Αζερμπαϊτζάν.
Μετά τον βομβαρδισμό της Οδησσού από πλοία με τουρκική σημαία που σηματοδότησε την ένταξη της οθωμανικής αυτοκρατορίας στον Α' Παγκόσμιο πόλεμο, οι Τούρκοι ανέπτυξαν δυνάμεις κατά μήκος των συνόρων του Καυκάσου και ξεκίνησαν οι πρώτες μικροσυμπλοκές. Ο Ρωσικός στρατός διέσχισε πρώτος τα σύνορα σε μαζική κλίμακα κατά την επίθεση Μπέρκμαν τον Νοέμβριο, η οποία αντιμετωπίστηκε ικανοποιητικά με τα ρωσικά στρατεύματα να υποχωρούν στο Σαρίκαμις και το Köprüköy.
Η μάχη ξεκίνησε επίσημα την 21η Δεκεμβρίου με τη συγκέντρωση τουρκικών στρατευμάτων στο Ερζερούμ και στόχο την κατάληψη των Σαρίκαμις και Καρς και την εκδίωξη του ρωσικού στρατού.
Αδόλφος Φρειδερίκος Β΄ του Μεκλεμβούργου-Στρέλιτς

Βιογραφία

Ήταν ο έκτος γιος του Αδόλφου-Φρειδερίκου Α΄ δούκα του Μεκλεμβούργου και της Μαρίας-Αικατερίνης των Γουέλφων, κόρης του Ιουλίου-Ερνέστου δούκα του Μπράουνσβαϊκ-Ντάννενμπερκ.
Το 1708 απεβίωσε στο Γράμποβ σε ηλικία 50 ετών.
Μπαλτούμα Ιωαννίνων

Γενικά στοιχεία

Η επίσημη ονομασία είναι “η Μπαλτούμα”. Έδρα του δήμου είναι το Μέτσοβο και ανήκει στο γεωγραφικό διαμέρισμα Ηπείρου.Η Μπαλτούμα έχει υψόμετρο 474 μέτρα από την επιφάνεια της θάλασσας, σε γεωγραφικό πλάτος 39,6757110196 και γεωγραφικό μήκος 21,0091452184.
Αμινοξέα

Ιδιότητες

Τα αμινοξέα είναι διαλυτά στο νερό και είναι επαμφοτερίζοντα. Η διαλυτότητα μεταξύ τους διαφέρει σημαντικά και εξαρτάται πολύ από το pΗ, ακόμη και για κάθε αμινοξύ ξεχωριστά. Κάθε αμινοξύ είναι λιγότερο ευδιάλυτο σε ένα χαρακτηριστικό γι' αυτό pH που ονομάζεται ισοηλεκτρικό σημείο (pI). Όταν βρίσκεται σ' αυτό είναι ηλεκτρικά ουδέτερο γιατί ιονίζονται ισάριθμες αντίθετα φορτισμένες ομάδες, ακόμη και αν το αμινοξύ περιέχει συνολικά άνισο αριθμό από αυτές.

Αμινοξέα βιολογικά, μη πρωτεϊνογενετικά

Στους ζώντες οργανισμούς υπάρχουν αμινοξέα τα οποία δεν συμμετέχουν στο σχηματισμό πρωτεϊνών αλλά εντούτοις παίζουν σημαντικό ρόλο στο μεταβολισμό. Μερικά από αυτά είναι η ορνιθίνη, η ομοκυστεΐνη, η κιτρουλλίνη, το αργινινοηλεκτρικό και άλλα.

Σύγχρονες ανακαλύψεις

Το 1981 δύο ομάδες βιοχημικών ανακάλυψαν άλλα τρία αμινοξέα ανατρέποντας έτσι το μέχρι τότε "δόγμα των 20 αμινοξέων". Συγκεκριμένα οι βιοχημικοί Βίλχελμ και Κούπκα στο Πανεπιστήμιο της Φρανκφούρτης απομόνωσαν το αμινοκιτρικό οξύ από τις σημαντικές ριβονουκλεοπρωτεΐνες (RNP). Τον ίδιο χρόνο οι Κωχ και Μπούσκερκ από το Πανεπιστήμιο του Κολοράντο ανακάλυψαν άλλα δύο ακόμη βασικά αμινοξέα το β-καρβοξυ-ασπαραγινικό οξύ και το γ-καρβοξυ-γλουταμινικό οξύ.
 
Σύμφωνα με την τρέχουσα επ' αυτών θεωρία η λειτουργία αυτών είναι το RNA να δημιουργεί γύρω του ηλεκτρικές απωθήσεις.
Ειδική βαθμολογία Fair Play

Η ειδική βαθμολογία Fair Play (Ευ Αγωνίζεσθαι) είναι βαθμολογία που καταρτίζει η UEFA με την οποία αξιολογούνται οι επιδόσεις των Ευρωπαϊκών χωρών και ομάδων  σε θέματα σχετικά με το Fair Play (Ευ Αγωνίζεσθαι).  Η βαθμολογία άρχισε να καταρτίζεται από το 1995. Με βάση την βαθμολογία αυτή εξασφαλίζονται τρεις επιπλέον θέσεις ομάδων στην διοργάνωση του Γιουρόπα Λιγκ. Για την περίοδο 2011-12 τις πρώτες θέσεις της ειδικής βαθμολογίας κατέλαβαν οι  χώρες Νορβηγία, Φινλανδία και Ολλανδία, ενώ η Ελλάδα κατέλαβε την 45η θέση κερδίζοντας δύο θέσεις από την προηγούμενη χρονιά όπου είχε κατελάβει την 47η και τελευταία θέση (εξαιρουμένων των χωρών με αριθμό αγώνων στα εγχώρια πρωταθλήματα χαμηλότερο από το κατώτατο όριο).